Pravilima ASIC-a o transakcijama izvedenicama (Izvješćivanje) iz 2013., koja su izmijenjena u veljači 2015., uvedena je obveza izvješćivanja o transakcijama OTC izvedenicama. Obveza izvješćivanja trenutačno se odnosi na sve razrede imovine koja se temelji na izvedenicama, a stupila je na snagu u prosincu 2015.

Tehnike smanjenja rizika

APRA je u listopadu 2016. objavila bonitetni standard kojim se zahtijeva upotreba tehnika smanjenja rizika za OTC izvedenice čija poravnanja ne obavljaju središnje druge ugovorne strane. Propisom je utvrđena obvezna primjena nekoliko tehnika smanjenja rizika: brza potvrda transakcija, usklađivanje portfelja, kompresija portfelja, postupci za rješavanje sporova te postojanje postupaka vrednovanja. Još nije određen datum početka njegove primjene.

4.2.Kanada

Provedba reformi tržišta OTC izvedenica odvija se u dvije usporedne faze. Kanadska agencija za bonitetni nadzor, Ured nadzornika financijskih institucija (Office of the Superintendent of Financial Institutions – OSFI), smjernicama utvrđuje široke zahtjeve za financijske institucije čiji se rad regulira na saveznoj razini (FRFI-ovi). Pokrajine i savezni teritoriji nadležni su za uređenje tržišta u svojim posebnim jurisdikcijama. Kanadsko Udruženje regulatora za vrijednosne papire (Canadian Securities Administrators – CSA), krovna organizacija kanadskih pokrajinskih i teritorijalnih regulatora za vrijednosne papire, odgovorno je za koordinaciju i usklađivanje propisa kojima se uređuju kanadska tržišta kapitala. Udruženje izrađuje propise koje pokrajine zatim donose i provode.

Obveza poravnanja

Obvezu poravnanja uveli su svi pokrajinski regulatori za vrijednosne papire na temelju predloženog nacionalnog instrumenta 94-101 – Obvezno poravnanje izvedenica posredstvom središnje druge ugovorne strane (Mandatory Central Counterparty Clearing of Derivatives) (predloženi instrument NI 94-101), koji izrađuje CSA, a na saveznoj razini, OSFI, na temelju svoje Smjernice B-7: Dobra praksa za izvedenice, koja je stupila na snagu u prosincu 2014. Prema Smjernici B-7, od FRFI-ova se očekuje da, ako je to moguće, obavljaju središnje poravnanje standardiziranih izvedenica. Predloženim instrumentom NI 94-101 predviđeno je obvezno središnje poravnanje za određene OTC izvedenice i navedene su druge ugovorne strane na koje će se primjenjivati obveza poravnanja. Konačno pravilo trebalo bi biti doneseno početkom 2017.

Obveza izvješćivanja

Obveza izvješćivanja provodi se na pokrajinskoj razini na temelju propisa koje donosi svaki pokrajinski regulator za vrijednosne papire. Posebni propisi postoje u Ontariju, Quebecu i Manitobi; u svim drugim pokrajinama (jurisdikcije MI) obveza izvješćivanja provodi se s pomoću multilateralnog instrumenta 96-101 – Trgovinski repozitoriji i izvješćivanje o podacima o izvedenicama (Trade Repositories and Derivatives Data Reporting) (instrument MI 96-101). Od studenoga 2016. ta su pravila o izvješćivanju na snazi za sve pokrajine . Pokrajinski i multilateralni instrumenti u velikoj su mjeri usklađeni s obvezom izvješćivanja i njima se zahtijeva izvješćivanje o transakcijama u kojima sudjeluje barem jedna lokalna druga ugovorna strana. Na saveznoj razini, Smjernicom B-7 od FRFI-ova se zahtijeva da izvješćuju o transakcijama u skladu s pravilima o izvješćivanju koja su na snazi u pokrajini u kojoj imaju sjedište ili glavno mjesto poslovanja.

Tehnike smanjenja rizika

Na saveznoj razini, u Smjernici B-7 OSFI-a navedene su tehnike smanjenja rizika za izvedenice čija poravnanja ne obavljaju središnje druge ugovorne strane jer se one primjenjuju na FRFI-ove. Osim toga, u Smjernici E-22 OSFI-a – Zahtjevi u pogledu iznosa nadoknade za izvedenice čija poravnanja ne obavljaju središnje druge ugovorne strane, koja je stupila na snagu u rujnu 2016., sadržana su pitanja poput rješavanja sporova i metodologija vrednovanja s obzirom na zahtjeve za iznosom nadoknade za izvedenice čija poravnanja ne obavljaju središnje druge ugovorne strane. Na pokrajinskoj razini, CSA trenutačno izrađuje propis o registraciji trgovaca, kojim bi se uvele tehnike smanjenja rizika za sudionike na tržištu izvedenica. Objava propisa radi rasprave očekuje se 2017., a stupanje na snagu u prvoj polovini 2018.

4.3.Hong Kong

U Hong Kongu se postupak za provedbu reformi tržišta OTC izvedenica odvija u dvije faze. Regulatorni okvir uspostavljen je primarnim zakonodavstvom, posebno Pravilnikom o vrijednosnim papirima i budućnosnicama (izmjena) iz 2014., kojim je izmijenjen izvorni Pravilnik o vrijednosnim papirima i budućnosnicama (SFO) iz 2002. Zatim je Komisija za vrijednosne papire i budućnosnice (SFC) uz suglasnost nadležnog Monetarnog tijela Hong Konga (Hong Kong’s Monetary Authority – HKMA) i nakon savjetovanja s ministrom financija donijela sekundarno zakonodavstvo (tj. propise) kojim su utvrđeni detaljni zahtjevi za obveze izvješćivanja, poravnanja i trgovanja.

Obveza poravnanja

Izmijenjenim pravilnikom uvedena je obveza poravnanja transakcija OTC izvedenicama. Odredbama o ovlaštenju od propisanih se osoba zahtijeva da poravnanje transakcija OTC izvedenicama obavljaju posredstvom imenovane središnje druge ugovorne strane u skladu s propisima o poravnanju. Uvođenje te obveze odvijat će se u dvije faze. Propisi za prvu fazu stupili su na snagu u rujnu 2016.

Obveza izvješćivanja

Izmijenjenim pravilnikom uspostavljena je i obveza izvješćivanja. Imenovana osoba mora izvješćivati o relevantnim transakcijama OTC izvedenicama HKMA-u, u skladu sa zahtjevima navedenim u propisima o izvješćivanju. Izvješćivanje je u prvoj fazi ograničeno na neke vrste izvedenica i obveza izvješćivanja odnosi se na nešto veći broj osoba nego obveza poravnanja . Propisima za drugu fazu proširen je opseg proizvoda na svih pet razreda imovine te raspon informacija koje se dostavljaju za svaku transakciju. Opseg propisanih osoba ostao je nepromijenjen. Druga faza izvješćivanja započet će u srpnju 2017.

Tehnike smanjenja rizika

U Hong Kongu su predviđene dvije skupine standarda za smanjenje rizika. Prva skupina, koju će izraditi SFC, primjenjivat će se samo na trgovačka društva kojima je dozvolu za rad izdao SFC na temelju SFO-a (LC-ovi). Savjetovanje o nacrtu standarda održat će se 2017. Drugu skupinu standarda izradila je HKMA i ona se primjenjuje na institucije kojima je odobrenje za rad izdala HKMA (AI-ovi) na temelju Pravilnika o bankarstvu (BO). Prvotno je bilo predviđeno da će provedba tih standarda započeti u rujnu 2016. Međutim, HKMA je u kolovozu 2016. odgodila početak provedbe zbog sličnih kašnjenja koja su najavile druge glavne jurisdikcije.

4.4.Meksiko